Jautājumi un atbildes par **de minimis** atbalstu

1.jautājums

Vai nodokļu atvieglojumi ir valsts atbalsts?

1.atbilde

Komercdarbības atbalsta kontroles likuma 5.pants nosaka komercdarbības atbalstu raksturojošās pazīmes, lai atbalstu komercdarbības veicināšanai uzskatītu par komercdarbības atbalstu:

1. atbalsts tieši vai pastarpināti tiek sniegts no publiskiem resursiem (valsts, pašvaldības vai Eiropas Savienības līdzekļi). Piemēram, nodokļa likmju un nodokļa atvieglojumu noteikšana samazinās pašvaldības budžeta ienākumus;
2. atbalstu saņēmušais saimnieciskās darbības veicējs iegūst ekonomiskas priekšrocības, kādas tas nevarētu iegūt normālos komercdarbības veikšanas apstākļos (ekonomiska priekšrocība);
3. atbalsts neattiecas uz visiem saimnieciskās darbības veicējiem vienādi. Atbalsts ir paredzēts saimnieciskās darbības veicējiem atkarībā no to lieluma, darbības nozares vai atrašanās vietas, kā arī citiem diferencējošiem kritērijiem vai arī atbalsts ir paredzēts tikai konkrētam saimnieciskās darbības veicējam (selektivitāte).
4. atbalsts ietekmē dalībvalstu savstarpējo konkurenci un tirdzniecību Kopienas iekšējā tirgū (ietekme uz konkurenci un tirdzniecību). Šajā saistībā pietiek, ja var pierādīt, ka finansējuma saņēmējs ir iesaistīts saimnieciskā darbībā (ekonomisku aktivitāšu īstenošanā) un ka tas darbojas tirgū, kur notiek dalībvalstu savstarpējā tirdzniecība. Šajā kontekstā saņēmēja raksturojums nav svarīgs (saimnieciskās darbībās var iesaistīties arī bezpeļņas organizācija).

Ja izpildās visi iepriekš minētie kritēriji, nodokļa atvieglojumu noteikšana saimnieciskās darbības veicējiem klasificējas kā valsts atbalsts, un pašvaldībai ir jāievēro valsts atbalsta normas.

Lai šādu valsts atbalstu uzskatītu par saderīgu ar Eiropas Savienības iekšējo tirgu, pašvaldība, kā vienu no valsts atbalsta mērķiem var piemērot de minimis atbalsta regulējumu[[1]](#footnote-1).

2.jautājums

Vai valsts atbalsta prasības var tikt attiecinātas arī uz fiziskām personām, nodibinājumiem vai biedrībām?

2.atbilde

Jā, komercdarbības atbalsta kontroles normas ir attiecināmas arī uz fiziskām personām, biedrībām un nodibinājumiem, ja tie veic saimniecisku darbību. Norādām, ka Komercdarbības atbalsta kontroles likuma 1.panta otrās daļas 10.apakšpunktā ir noteikta jēdziena “komercsabiedrība” definīcija, proti, par komercsabiedrību komercdarbības atbalsta kontekstā ir saprotama fiziskā persona, juridiskā persona vai šādu personu apvienība neatkarīgi no tās īpašuma formas un darbības veida, kura veic vai gatavojas veikt komercdarbību.

3.jautājums

Kāds ir de minimis atbalsta slieksnis?

3.atbilde

Komisijas regulas (ES) Nr.1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu de minimis atbalstam 3.panta 2.punkts nosaka, ka kopējais de minimis atbalsts, ko viena dalībvalsts piešķīrusi vienam vienotam uzņēmumam, jebkurā triju fiskālo gadu periodā nedrīkst pārsniegt 200 000 euro, savukārt attiecībā uz autotransporta uzņēmumiem, kas nodarbojas ar kravu komercpārvadājumiem - 100 000 euro.

Savukārt Komisijas (ES) Nr.360/2012 (2012.gada 25.aprīlis) par Līguma par Eiropas Savienības darbību 107. un 108.panta piemērošanu de minimis atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (piemēram, ūdensapgādes un kanalizācijas pakalpojums, siltumapgādes pakalpojums vai universālā pasta pakalpojums), 2.panta 2.punktam kopējais de minimis atbalsts, kas piešķirts jebkuram uzņēmumam, kas sniedz pakalpojumu par vispārēju tautsaimniecisku nozīmi, nedrīkst pārsniegt 500 000 euro jebkurā trīs fiskālo gadu periodā.

Vienlaicīgi vēršam uzmanību, ka specifiski de minimis atbalsta sliekšņi pastāv attiecībā uz lauksaimniecības, t.i., primārās lauksaimniecības, nozari, kā arī attiecībā uz zvejniecības un akvakultūras nozari.

4.jautājums

Kas ir “vispārējas tautsaimnieciskas nozīmes pakalpojums”, “sabiedriskais pakalpojums”?

4.atbilde

Vispārējās tautsaimnieciskas nozīmes pakalpojuma (VTNP) jēdziens ir izmantots Līguma par Eiropas Savienības darbību (LESD) 14.pantā un 106.panta 2.punktā, kā arī LESD 26.protokolā, tomēr tas nav definēts LESD. Eiropas Savienības praksē pārsvarā ir atrodama atsauce uz pakalpojumiem ar vispārēju tautsaimniecisku nozīmi, kuriem dalībvalstu valsts iestādes valsts, reģionālā vai vietējā līmenī - atkarībā no valsts tiesību aktos paredzētā kompetenču sadalījuma - piemēro īpašus sabiedrisko pakalpojumu sniegšanas pienākumus (piemēram, ūdensapgādes un kanalizācijas pakalpojums, siltumapgādes pakalpojums vai universālā pasta pakalpojums), piešķirot pilnvarojumu un saskaņā ar vispārējas nozīmes kritēriju, lai nodrošinātu, ka šie pakalpojumi tiek sniegti nosacījumos, kas ne vienmēr ir tirgū dominējošie nosacījumi. Ja VTNP saturs - tas ir, sabiedrisko pakalpojumu sniegšanas pienākums - ir skaidri noteikts, attiecīgajam pakalpojumam obligāti nav jāpiešķir “VTNP” nosaukums, līdz ar to tos var dēvēt arī par “sabiedriskajiem pakalpojumiem” u.tml.[[2]](#footnote-2)

5.jautājums

Kas ir “viens vienots uzņēmums”?

5.atbilde

De minimis atbalsta kontekstā tiek lietota vienkāršotā “viena vienota uzņēmuma” definīcija, kas noteikta Komisijas (ES) regulas Nr.1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu de minimis atbalstam 2.panta 2.punktā, t.i., viens vienots uzņēmums ir tāds uzņēmums, kas ietver visus uzņēmumus, kuru starpā pastāv vienas no šādām attiecībām:

1. vienam uzņēmumam ir akcionāru vai dalībnieku balsstiesību vairākums citā uzņēmumā;
2. vienam uzņēmumam ir tiesības iecelt vai atlaist cita uzņēmuma pārvaldes, vadības vai uzraudzības struktūras locekļu vairākumu;
3. vienam uzņēmumam ir tiesības īstenot dominējošu ietekmi pār citu uzņēmumu saskaņā ar līgumu, kas noslēgts ar šo uzņēmumu, vai saskaņā ar tā dibināšanas līguma klauzulu vai statūtiem;
4. viens uzņēmums, kas ir cita uzņēmuma akcionārs vai dalībnieks, vienpersoniski kontrolē akcionāru vai dalībnieku vairākuma balsstiesības minētajā uzņēmumā saskaņā ar vienošanos, kas panākta ar pārējiem minētā uzņēmuma akcionāriem vai dalībniekiem.

Uzņēmumi, kuriem kādas no a) līdz d) apakšpunktos minētajām attiecībām pastāv ar viena vai vairāku citu uzņēmumu starpniecību, arī ir uzskatāmi par vienu vienotu uzņēmumu. Norādām, ka attiecībā uz uzņēmumiem, kas pieder (vai ir cita veida ietekme uzņēmumos atbilstoši Komisijas regulas Nr.1407/2013 2.panta 2.punktā minētajiem kritērijiem) fiziskām personām, valsts atbalsta noteikumi ir piemērojami tikai gadījumos, kad minētās fiziskās personas klasificējas kā “uzņēmums”.

Ciktāl uzņēmuma kapitāldaļu īpašnieks, kas ir fiziska persona, darbojas kā “uzņēmums” (veic saimniecisku darbību tirgū, īstenojot tā kontroli, tieši vai netieši ietekmējot uzņēmuma pārvaldību), tā izveidotā saikne ir jāņem vērā, vērtējot atbalsta pretendenta atbilstību viena vienota uzņēmuma definīcijai, ievērojot Komisijas regulas (ES) Nr.1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu *de minimis* atbalstam dalībvalstīm 2.panta 2.punktā noteiktos kritērijus. Ja fiziska persona (vai fizisku personu grupa) īsteno kontroli, tieši vai netieši ietekmējot šo uzņēmumu pārvaldību (jebkādā veidā), ir uzskatāms, ka tā piedalās uzņēmumu saimnieciskajā darbībā, līdz ar to šādā gadījumā, nosakot atbalsta pretendenta atbilstību viena vienota uzņēmuma definīcijai, būtu jāņem vērā saistība caur šo fizisko personu (vai fizisko personu grupu). Arī pati fiziskā persona ir viena vienota uzņēmuma daļa.

Plašāka informācija par “viena vienota uzņēmuma definīciju” atrodama Eiropas Komisijas izstrādātajā lietotāja rokasgrāmatā un deklarācijas paraugā “Jaunā MVU definīcija” (pieejams: <https://ec.europa.eu/docsroom/documents/42921/attachments/1/translations/lv/renditions/pdf>).

**6.jautājums**

Vai atbalsta sniedzējs (finansējuma saņēmējs) ir tiesīgs izvērtēt un noteikt, vai "visi subjekti, kurus (juridiski vai faktiski) kontrolē viens un tas pats subjekts vai uzņēmums", atbilst „viena vienota uzņēmuma” definīcijai? Kādi informācijas avoti ir jāizmanto katra kritērija izvērtēšanas procesā? Kādi principi ir jāievēro, organizējot un veicot šādas pārbaudes/ izvērtēšanas? Vai atbalsta pretendenta iesniegtais apliecinājums būs pietiekams de minimis atbalsta piešķiršanas kontroles mehānisms?

6.atbilde

Jā, atbalsta sniedzējs ir tiesīgs noteikt un pieņemt lēmumu, vai visi subjekti, kurus (juridiski vai faktiski) kontrolē viens un tas pats subjekts vai uzņēmums", atbilst „viena vienota uzņēmuma definīcijai.

Finansējuma saņēmējam, de minimis veidlapā uzrādot tam piešķirtā *de minimis* atbalsta apmēru un finansējuma sniedzējam izvērtējot uzņēmumam maksimāli piešķiramā de minimis atbalsta apmēru viena vienota uzņēmuma līmenī atbilstoši Komisijas regulas Nr. 1407/2013 3.panta 2.punktā minētajam, ir jāievēro arī Komisijas regulas Nr. 1407/2013 2.panta 2.punktā minētā “viena vienota uzņēmuma” definīcija (sk. 5.atbildi).

Atbalsta sniedzējs vērtē un nosaka, vai uzņēmums atbilst „viena vienota uzņēmuma” definīcijai. Ja pretendentu izvērtēšanai nepieciešama metodikas izstrāde, tas ir atbalsta sniedzēja kompetencē. Ja atbalsta sniedzējam trūkst kompetences, pretendentu izvērtēšanā ir iespējams piesaistīt papildu ārējo ekspertīzi.

Pārliecību par pretendenta atbilstību/neatbilstību “viena vienota uzņēmuma” definīcijai var gūt, piemēram, pieprasot pretendentam iesniegt apliecinājumu par definīcijā minēto kritēriju esamību/ neesamību, norādot attiecīgi saistīto uzņēmumu rekvizītus un tiem piešķirto de minimis atbalstu. No atbalsta pretendenta saņemtais apliecinājums būs pietiekams kontroles mehānisms.

7.jautājums

Vai uzņēmuma atbilstība definīcijai “viens vienots uzņēmums” jāvērtē pirms/pēc katra atbalsta piešķiršanas? Vai pirms katras de minimis veidlapas sagatavošanas?

7.atbilde

Atbilstība “viena vienota uzņēmuma” definīcijai, balstoties uz uzņēmuma sniegto informāciju, ir jāvērtē brīdī, kad tiek pieņemts lēmums par atbalsta piešķiršanu, nevis brīdī, kad atbalsts tiek faktiski izmaksāts.

Piemēru par de minimis atbalsta uzskaiti uzņēmumiem, kuri atbilst “viena vienota uzņēmuma” definīcijai skatīt datnē “1.pielikums. Piemērs par vienu vienotu uzņēmumu.”

**8.jautājums**

Vai pašvaldībai piederošam uzņēmumam, ir jānoskaidro, vai un kādā apmērā pašvaldība ir saņēmusi de minimis atbalstu (ja uzņēmums nav neatkarīgs un izpildās kāds no Komisijas regulas Nr.1407/2013 2.panta 2.punktā minētajiem kritērijiem)?

8.atbilde

Pašvaldība parasti ir de minimis atbalsta sniedzējs, nevis saņēmējs. Ja tā veic saimnieciskas darbības, ir jānoskaidro, vai pēdējo triju fiskālo gadu laikā tā nav saņēmusi de minimis atbalstu. Vienlaicīgi norādām, ka pašvaldība var tikt uzskatīta par uzņēmumu, gadījumos, kad tā veic saimnieciskas darbības, nevis darbojas normatīvajos aktos noteikto valsts pārvaldes deleģēto funkciju ietvaros.

Papildus norādām, ka atbilstoši Komisijas regulas Nr.1407/2013 preambulas 4.apsvērumam gadījumos, kad publiskai struktūrai, piemēram, pašvaldībai, pieder (vai ir cita veida ietekme uzņēmumos atbilstoši Komisijas regulas Nr.1407/2013 2.panta 2.punktā minētajiem kritērijiem) uzņēmumi, kuriem nav savstarpēju attiecību, izņemot to, ka ikvienam no tiem ir tieša saikne ar vienu un to pašu publisko struktūru vai struktūrām, netiek uzskatīti par savstarpēji saistītiem uzņēmumiem. Tomēr jāņem vērā, ka katrs šāds uzņēmums joprojām ir uzskatāms par vienu vienotu uzņēmumu ar pašvaldību, gadījumos, kad tā var tikt klasificēta par “uzņēmumu”.

9.jautājums

Vai pilnsabiedrība (kurā uzņēmumam ir dalība) jāuztver kā saistītais uzņēmums?

9.atbilde

Ņemot vērā iepriekš minēto, arī pilnsabiedrība var būt saistītais uzņēmums, ja izpildās kāda no Komisijas regulas Nr.1407/2013 2.panta 2.punkta pazīmēm, jo, atbilstoši Komerclikuma 77.pantā noteiktajam, “pilnsabiedrība ir personālsabiedrība, kuras mērķis ir komercdarbības veikšana, izmantojot kopīgu firmu, un kurā uz sabiedrības līguma pamata, neierobežojot savu atbildību pret pilnsabiedrības kreditoriem, apvienojušās divas vai vairākas personas (biedri).”

**10.jautājums**

Ja saistītie uzņēmumi atrodas dažādās valstīs, vai ir jāpārbauda, vai un cik katrs no tiem ir saņēmuši de minimis atbalstu?

10.atbilde

Nē, atbilstoši Eiropas Komisijas sniegtajiem skaidrojumiem, praktisku un administratīvu iemeslu dēļ Komisijas (ES) regula Nr.1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu de minimis atbalstam dalībvalstīm prasa pārbaudīt uzņēmumu saņemto de minimis atbalstu tikai attiecīgās dalībvalsts teritorijā.

**11.jautājums**

Vai citu atbalstu, kas sniegts, piemēram, grantu veidā, ir jākumulē ar de minimis atbalstu?

11.atbilde

Saskaņā ar Komisijas (ES) regulas Nr.1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu 5.panta 1.punktu de minimis atbalstu, ko piešķir saskaņā ar šo regulu, var kumulēt ar citu de minimis atbalstu, kas sniegts ar šo vai citu de minimis atbalsta regulējumu, nepārsniedzot robežlielumu 200 000 euro (kravu komercpārvadājumu autotransporta uzņēmumiem - 100 00 euro).

Saskaņā ar minētās regulas 5.panta 2.punktu de minimis atbalstu drīkst kumulēt ar citu valsts atbalstu attiecībā uz vienām un tām pašām attiecināmajām izmaksām, nepārsniedzot maksimālo atbalsta intensitāti vai atbalsta summu, kāda konkrētā gadījuma īpašajiem apstākļiem noteikta Komisijas grupu atbrīvojuma regulā vai lēmumā. Savukārt de minimis atbalstu, kas nav piešķirts konkrētu attiecināmo izmaksu segšanai vai kas nav attiecināms uz konkrētā attiecināmām izmaksām, drīkst kumulēt ar citu valsts atbalstu, kurš piešķirts saskaņā ar Komisijas grupu atbrīvojuma regulu vai lēmumu.

Piemēru par cita atbalsta kumulāciju ar de minimis atbalstu skatīt datnē “2.pielikums. Piemērs par kumulāciju.”

**12.jautājums**

Kas ir atbildīgs par bruto dotācijas ekvivalenta aprēķināšanu de minimis atbalsta gadījumā? Kas ir atbildīgs, lai netiktu pārsniegts de minimis atbalsta slieksnis?

12.atbilde

Par bruto dotācijas ekvivalenta aprēķināšanu de minimis atbalsta gadījumā ir atbildīgs atbalsta sniedzējs.

Savukārt par to, lai netiktu pārsniegts de minimis atbalsta slieksnis, ir atbildīgs gan atbalsta sniedzējs, izvērtējot de minimis atbalsta pretendenta sniegto informāciju un pieņemot lēmumu par de minimis atbalsta piešķiršanu, gan arī atbalsta pretendents, pārliecinoties, ka *De minimis* atbalsta uzskaites sistēmā atbalsta pretendenta veidlapā sistēma atspoguļo korektu informāciju par pēdējo triju fiskālo gadu laikā saņemto de minimis atbalstu viena vienota uzņēmuma līmenī.

Subsīdijas bruto ekvivalenta aprēķināšanas piemērus (aizdevumu/nodokļu atvieglojumu gadījumā) skatīt datnē “3.pielikums. Piemēri subsīdijas ekvivalenta aprēķināšanai aizdevumiem un nodokļu atvieglojumiem.”

13.jautājums

Kādos gadījumos ir jāpiemēro de minimis atbalsta nosacījumi?

13.atbilde

Sākotnēji ir jākonstatē, vai plānotais atbalsta pasākums ir klasificējams kā valsts atbalsts. Ja tas klasificējas kā valsts atbalsts, tad ir jāizvēlas piemērotu atbalsta mērķi, ar kuru tiks nodrošināts atbalsta pasākuma saderīgums ar Eiropas Savienības iekšējo tirgu, un kā viens no mērķiem var būt de minimis atbalsts.

De minimis atbalsta nosacījumu piemērošana var būt noteikta normatīvajā aktā, ar kuru paredzēts sniegt atbalstu, bet, ja normatīvajā aktā tas nav noteikts, bet, piemēram, pašvaldība, vēlas atbalstīt konkrētu saimnieciskās darbības veicēju, un plānotais atbalsts ir klasificējams kā valsts atbalsts, kā vienu no mērķiem var izvēlēties de minimis atbalstu.

**14.jautājums**

Vai de minimis atbalsta nosacījumus ir jāpiemēro arī piešķirot nodokļu atvieglojumus, t.sk., attiecībā uz nodokļu atvieglojumiem, kas paredzēti inženierbūvēm atbilstoši likuma “Par nekustamā īpašuma nodokli” 1.panta otrās daļas 31) punktam?

14.atbilde

Piešķirot nekustamā īpašuma nodokļa atvieglojumus saimnieciskās darbības veicējiem ir jāpiemēro valsts atbalsta regulējumu, t.sk., kā viens no atbalsta mērķiem var būt de minimis atbalsts.

**15.jautājums**

Vai var piemērot de minimis atbalsta nosacījumus, ja aizdevums uz atvieglotiem nosacījumiem tiek piešķirts uz, piemēram, 5 gadiem?

15.atbilde

Jā, šādā gadījumā var tikt piemēroti de minimis atbalsta nosacījumi, jo atbilstoši Komisijas regulas Nr.1407/2013 3.panta 4.punktam de minimis atbalstu uzskata par piešķirtu brīdī, kad uzņēmumam saskaņā ar piemērojamo valsts tiesisko regulējumu ir piešķirtas likumīgas tiesības saņemt atbalstu, neatkarīgi no datuma, kurā de minimis atbalsts uzņēmuma izmaksāts, t.i., de minimis atbalsts ir uzskatāms par piešķirtu ar lēmuma par tā piešķiršanu pieņemšanas brīdi un attiecīgais de minimis atbalsts ir iegrāmatojams lēmuma pieņemšanas gadā, lai arī reāli atbalsts tiks izmantots vairākus gadus.

**16.jautājums**

Kas notiek gadījumā, ja līgumā nav noteikta konkrēta de minimis atbalsta summa (piemēram, uzņēmums var pieprasīt atbalstu vienu reizi gadā vai vienu reizi mēnesī)?

16.atbilde

Ņemot vērā, ka de minimis atbalsta summa līgumā nav noteikta, tad katra šāda atbalsta piešķiršana ir “jauns” atbalsts un jauns lēmums. Līdz ar to, katru reizi, kad tiek piešķirts atbalsts, ir jāpieprasa aizpildīt de minimis atbalsta veidlapu, jo katru reizi ir jāapliecina un jāpārbauda, ka netiek pārsniegts maksimālais de minimis atbalsta robežlielums triju fiskālo gadu periodā viena vienota uzņēmuma līmenī. Atbalsta summa tiek skatīta uz lēmuma pieņemšanas brīdi, nevis reālās izmaksas brīdi.

17.jautājums

Kā aprēķina bruto dotācijas ekvivalentu mezanīna aizdevumu gadījumā?

17.atbilde

Atbilstoši Ministru kabineta 2014.gada 13.maija noteikumiem Nr.241 “Noteikumi par mezanīna aizdevumiem saimnieciskās darbības veicēju konkurētspējas uzlabošanai” 37.punktā noteiktajam subsīdijas ekvivalents mezanīna aizdevumu gadījumā ir vienāds ar saimnieciskās darbības veicējam piešķirtā aizdevuma apmēru.

**18.jautājums**

Kas ir jādara gadījumā, ja, uzņēmumiem apvienojoties, veidojas situācija, ka atbalsta apjoms ir pārsniegts?

18.atbilde

Ja notikusi uzņēmumu apvienošana un pēc apvienošanas tiek secināts, ka atbalsta pretendentam piešķirtais *de minimis* atbalsts kārtējā un divos iepriekšējos fiskālajos gados viena vienota uzņēmuma līmenī pārsniedz, *de minimis* regulās noteikto robežlielumu, atbalsts jāatgūst nav.

Tā kā līdz uzņēmumu apvienošanai katram no uzņēmumiem viena vienota uzņēmuma līmenī ticis piešķirts likumīgs un tiesisks *de minimis* atbalsts, tostarp nepārsniedzot *de minimis* regulā noteikto robežlielumu, nav pamata atgūt piešķirto *de minimis* apmēru.. Vienlaikus vēlamies vērst uzmanību, ka pēc uzņēmumu apvienošanās atbalsta pretendentam viena vienota uzņēmuma līmenī piešķirt jaunu *de minimis* atbalstu drīkst atkal brīdī, kad to pieļauj *de minimis* regulu nosacījumi (tiek ievērots nosacījums par robežlielumiem).

**19. jautājums**

Vai gadījumā, ja publiskā persona galvenokārt veic valsts pārvaldes funkciju un tikai nelielā apmērā veic saimniecisko darbību, nodrošinot grāmatvedības (kontu) nodalīšanu, šo publisko personu varētu uzskatīt par saimnieciskās darbības veicēju tikai attiecībā uz tās saimniecisko (papildinošo) darbību?

Vai tādā gadījumā viena vienota uzņēmuma noteikšanā var piemērot *2013.gada 18.decembra Komisijas Regulas (ES) Nr. 1407/2013 par Līguma par Eiropas Savienības darbību 107. un 108. panta piemērošanu de minimis atbalstam* preambulas 4. apsvērumu (kas paredz, ka uzņēmumi nav saistīti, ja ikvienam no tiem ir tikai tieša saikne ar vienu un to pašu publisko struktūru vai struktūrām un tiem ir neatkarīgas lemšanas pilnvaras) un uzskatīt, ka (papildinošā) saimnieciskā darbība un publiskās personas kapitālsabiedrības neveido vienu vienotu uzņēmumu)?

19.atbilde

2013.gada 18.decembra Komisijas Regulu (ES) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk - Komisijas regula Nr.1407/2013) var piemērot attiecībā uz atbalstu saimnieciskai darbībai, ko veic uzņēmumi, kuri pieder vienai publiskajai struktūrai, un ko veic publiskā struktūra pati. Ja publiskā struktūra, kas veic saimniecisko darbību, un tās uzņēmumi neatbilst Komisijas regulas Nr.1407/2013 2.panta 2.punkta kritērijiem, tos nav jāuzskata par vienu vienotu uzņēmumu. Vērtējot atbalsta pretendenta atbilstību viena vienota uzņēmuma definīcijai, katrs gadījums būtu jāvērtē atsevišķi, ņemot vērā konkrētos lietas apstākļus un faktus, tostarp arī to, vai publiska persona veic grāmatvedības uzskaites nodalīšanu.

1. Komisijas regula (ES) Nr. 1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu **de minimis** atbalstam; Komisijas regula (ES) Nr.1408/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu **de minimis** atbalstam lauksaimniecības nozarē; Komisijas regula (ES) Nr.717/2014 (2014.gada 27.jūnijs) par Līguma par Eiropas Savienības darbību 107. un 108.panta piemērošanu **de minimis** atbalstam zvejniecības un akvakultūras nozarē; Komisijas regula (ES) Nr,360/2012 (2012.gada 25.aprīlis) par Līguma par Eiropas Savienības darbību 107. un 108.panta piemērošanu **de minimis** atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi. [↑](#footnote-ref-1)
2. Rokasgrāmata par to, kā vispārējas tautsaimnieciskas nozīmes pakalpojumiem un jo īpaši vispārējas nozīmes sociālajiem pakalpojumiem piemērojami Eiropas Savienības noteikumi valsts atbalsta, “publisko iepirkumu” un “iekšējā tirgus” jomā. Pieejams: <http://ec.europa.eu/services_general_interest/docs/guide_eu_rules_procurement_lv.pdf.>. [↑](#footnote-ref-2)